השבוע הופיע באינטרנט הטריילר החדש של Die Another Day (לצפייה רגיל, מהיר), הפרק הבא בסדרת סרטי ג'יימס בונד, שמבטיח את השילוב השגרתי של מרדפי מכוניות, סצינות פעולה ואקשן, מתח מיני, קסם אישי, וסטייל בריטי יבשושי נוסח בונד, ג'יימס בונד. המותחן בכיכובם של פירס ברוסנן והאלי בארי, יגיע לקולנוע בעוד חודשיים וחצי.
הרולינג סטונז, שמפוצצים עכשיו אולמות בקאמבק חדש, כאילו לא עברו מליון שנות רוקנ'רול מאז תחילת הדרך, מוציאים בתחילת החודש הבא גם אוסף להיטים בשם 40 Licks. האלבום הכפול יכלול את 36 הלהיטים הגדולים ביותר של האבנים המתגלגלות, בתוספת בונוס של ארבעה שירים חדשים לגמרי. בראשון מתוכם Don't Stop, אתם מוזמנים להתחיל להתאהב כבר מעכשיו ברשת.
גם בלי לקנות את הפוזה הצדקנית נודניקית של המאניק סטריט פירצ'רז, ובלי להתעלף מכמה שהם איכותיים, אלטרנטיביים ומיוחדים, חייבים להודות שיש משהו משכנע וכובש (ואם תתעקשו – חינני. נו טוב, אפילו יפה) בסינגל החדש שלהם Door To The River. השיר יצורף לאוסף הלהיטים של ההרכב שיופיע בסוף אוקטובר.